**Най-често задавани въпроси и отговори**

**Въпрос:**Могат ли чрез Сдружението на собствениците да ми вземат жилището? **Отговор:**Това е невъзможно. Сдруженията се правят съгласно Закона за етажната собственост и няма никакъв риск някои да вземе жилището или да се разпорежда за неплатени сметки и прочие. Сдружението има единственото право да кандидатства за безплатно саниране по този програма и нищо повече. Сдружението има нулеви правомощия да се разпорежда с частна собственост.

**Въпрос:**  
Един или повече от собствениците на апартаменти в блока не искат да кандидатстват по програмата, останалите обаче имат желание това да се случи. Има ли решение на проблема?  
**Отговор:**  
Според изискванията на програмата е необходимо 100% съгласие на собствениците на жилища в един блок, т.е. ако има дори един против не може да се получи одобрение и да се стартират необходимите процедури.

**Въпрос:**  
Ще бъде ли сменен асансьорът в блока, в който живея?  
**Отговор:**  
Не. При санирането няма да се подменят асансьорите в кооперациите, а само ще се следи дали съоръженията са енергийно ефективни. Например ще се постави енергоефективно осветление, или ако в един вход има два асансьора целта е те да не тръгват едновременно при повикване за един и същи етаж.

**Въпрос:**  
Ще бъдат ли сменени радиаторите в блока?  
**Отговор:**  
Да, но само в общите части. Вътре в апартаментите – не.

**Въпрос:**  
Имаме остъклена тераса и нова алуминиева дограма на прозорците, какво ще се случи с тях?  
**Отговор:**  
Остъклените балкони няма да се премахват, а само ще се проверява дали отговорят на общата визия на сградата. До подмяна на дограма на прозорци и балкони ще се стигне само ако остъклението не отговаря на изискванията и е много старо (примерно винкел). За всеки един одобрен по програмата блок ще бъде изработен индивидуален проект.

**Въпрос:**  
Апартаментът ни е с външна изолация. Ще ни бъде ли направена нова?  
**Отговор:**  
Тези, които вече са си направили изолация няма да я сменят, но ще трябва да се унифицират с цвета, с който ще бъде боядисан целият блок след санирането. Всяка община и всеки Общински съвет е длъжен да издаде наредба за цвета на фасадите за всеки квартал.

**Въпрос:**  
Апартаментът ми е ипотекиран, в този случай кой дава съгласие за участие в програмата?  
**Отговор:**  
Когато жилището е ипотекирано негов собственик е банката и тя трябва да даде съгласието си за включване в проекта.

**Въпрос:**  
Част от апартаментите в блока са общински и ведомствени, кой дава съгласието?  
**Отговор:**  
Общината дава съгласието си за участие в програмата и трябва предварително да бъде уведомена за общите събрания, за да излъчи свой представител. Това са отнася и за ведомствените апартаменти на МВР, на Министерство на отбраната и т.н. В тези случаи съгласието трябва да се търси чрез областните управители по места.

**Въпрос:**  
Два от апартаментите в блока са притежание на търговски дружества. Те ще бъдат ли санирани и при какви условия?  
**Отговор:**  
Да, но при определени условия. Необходимо е търговските дружества да подадат декларации за обема на други видове държавна помощ, ако са получавали такава. Ако сумата надвишава 396 000 лева, ще трябва сами да покрият мерките за енергийна ефективност.